ลุ้นรัฐบาลใหม่กระตุ้นศก.
ซีไอเอ็มบี คาดไตรมาสสอง เสี่ยงชะลอหลังเอกชนหยุดลงทุนรอรัฐบาลใหม่ชัด  เล็งทบทวน จีดีพีใหม่เดือน พ.ค.นี้ จากเดิมโต 3.7%
12 มี.ค. 2562

ซีไอเอ็มบี คาดไตรมาสสอง เสี่ยงชะลอหลังเอกชนหยุดลงทุนรอรัฐบาลใหม่ชัด  เล็งทบทวน จีดีพีใหม่เดือน พ.ค.นี้ จากเดิมโต 3.7%
นายอมรเทพ จาวะลา ผู้อำนวยการอาวุโสฝ่ายวิจัย ธนาคารซีไอเอ็มบี ไทย เปิดเผย ในหัวข้อ "การเมืองและเศรษฐกิจไทยหลังการเลือกตั้ง" ว่า ธนาคารอยู่ระหว่างติดตามภาพรวมเศรษฐกิจไทยไตรมาสแรกนี้ว่าจะสามารถเติบโตเป็นอย่างไร เพราะการส่งออกของไทยได้รับผลกระทบจากสงครามการค้าจีนและสหรัฐ แต่มองว่าเป็นแค่ภาวะชั่วคราวเท่านั้น โดยคาดว่าเศรษฐกิจไทยในครึ่งปี แรกจะเติบโตได้ราว 3.3%
อย่างไรก็ตาม คาดว่าจะมีการทบทวนประมาณการเป้าหมายเศรษฐกิจไทย อีกครั้งในช่วงเดือน พ.ค. 2562 เนื่องจากน่าจะมีความชัดเจนเรื่องการเมืองในประเทศ โดยเฉพาะหน้าตาของรัฐบาลชุดใหม่และนโยบายกระตุ้นเศรษฐกิจ กลุ่มฐานราก รวมทั้งคาดว่าจะสามารถดำเนินการเจรจาทำข้อตกลง FTA กับประเทศแถบยูโรโซนได้ ช่วยเพิ่มความเชื่อมั่นให้กับผู้ลงทุนต่างประเทศให้หันกลับมาลงทุนในไทยมากขึ้น
สำหรับภาพรวมเศรษฐกิจไทยใน ช่วงก่อนการเลือกตั้ง มองว่าแนวโน้ม การลงทุนของภาคเอกชนจะส่งสัญญาณชะลอตัว เพราะอยู่ระหว่างรอความชัดเจนผลการเลือกตั้งในวันที่ 24 มี.ค.และ การจัดตั้งรัฐบาลใหม่ว่านโยบายขับเคลื่อนเศรษฐกิจไทยจะเป็นอย่างไร
นายอมรเทพ กล่าวว่า เศรษฐกิจไทยปีนี้เป็นสิ่งที่ท้าทาย และเป็นโจทย์ที่ยากสำหรับรัฐบาลชุดใหม่ที่จะเข้ามาบริหาร เพราะกำลังซื้อกลุ่มฐานรากยังไม่ฟื้นตัว แม้ที่ผ่านมาจะใช้นโยบายกระตุ้นกำลังซื้อด้วยการแจกเงินลักษณะสวัสดิการ แต่หากรัฐบาลใหม่เข้ามา คาดหวังว่าจะเข้ามาเพิ่มกำลังซื้อกลุ่มฐานรากได้อย่างมั่นคงและระยะยาว โดยทำให้เงินหมุนจากกลุ่มคนด้านบน และลงมาด้านล่างได้ แต่ต้องติดตามว่าจะเป็นไปตามที่คาดหรือไม่
ในขณะเดียวกันกำลังซื้อกลุ่ม ประชาชนฐานราก หรือกลุ่มผู้ประกอบอาชีพเกษตร คาดว่าจะได้รับผลกระทบจากปัญหาภัยแล้งที่มาเร็วกว่าคาดและค่อนข้างรุนแรง
นอกจากนี้ ยังอยากเห็นรัฐบาล ชุดใหม่ เรียกความเชื่อมั่นให้กลุ่มผู้ลงทุนต่างชาติให้กลับมาลงทุนในไทย ถือเป็นปัจจัยสำคัญช่วยกระตุ้นเศรษฐกิจฟื้นตัวได้ชัดเจนในครึ่งปีหลัง
นายอมรเทพ กล่าวว่า แนวโน้ม ค่าเงินบาทไทยในช่วงก่อนการเลือกตั้ง คาดว่าจะอ่อนค่าชั่วคราว แต่ภายหลังจากการเลือกตั้งและจัดตั้งรัฐบาลใหม่แล้ว ทิศทางค่าเงินบาทจะเริ่มส่งสัญญาณแข็งค่าขึ้นชัดเจนอีกครั้ง เนื่องจากปัจจัยพื้นฐานเศรษฐกิจไทยมีความแข็งแกร่งเมื่อเทียบกับประเทศอื่นๆ ในภูมิภาคเอเชีย และยังเป็นแหล่งพักเงินให้กับกลุ่มนักลงทุนต่างชาติ
อย่างไรก็ตาม ผู้ประกอบการส่งออกควรระมัดระวังความเสี่ยงจากความ ผันผวนอัตราแลกเปลี่ยน โดยปีนี้คาดค่าเงินบาทเคลื่อนไหวที่ 32-32.50 บาท/ดอลลาร์